b"\n_START_ARTICLE_\nRiera de Merl\xc3\xa8s\n_START_SECTION_\nBiodiversitat\n_START_PARAGRAPH_\nDepenent de l'al\xc3\xa7ada del terreny, l'orientaci\xc3\xb3 i la proximitat amb el curs d'aigua, a la vall de Merl\xc3\xa8s trobem diferents tipologies de boscos i d'esp\xc3\xa8cies d'arbres: al curs baix hi trobem el bosc mediterrani, amb predomini de pi blanc, roures i alzines. Al curs mitj\xc3\xa0 i superior hi trobem boscos eurosiberians, amb predomini de pi roig, avellanoses i alguna fageda. Un tercer tipus de bosc el trobem a la vora de la riera, l'anomenat bosc de ribera en el qual creixen diverses esp\xc3\xa8cies d'arbres de grans dimensions: freixes, oms, gatells o salzes.\n_START_SECTION_\nMolins\n_START_PARAGRAPH_\nA part de l'explotaci\xc3\xb3 agr\xc3\xadcola i ramadera, que \xc3\xa9s i ha estat la principal activitat de les masies, hist\xc3\xb2ricament tamb\xc3\xa9 s'ha donat a la vall de Merl\xc3\xa8s l'aprofitament del seu cabal per fer funcionar fargues i molins fariners. El mol\xc3\xad accionat amb la for\xc3\xa7a hidr\xc3\xa0ulica ha estat una ind\xc3\xbastria artesanal que servia de complement a l'explotaci\xc3\xb3 agropecu\xc3\xa0ria._NEWLINE_Els molins, tal com encara podem veure'n alguns avui dia, eren edificis independents respecte a les masies perqu\xc3\xa8 s'havien de construir al costat de la riera, i sovint es troben a una bona dist\xc3\xa0ncia respecte a la masia a la qual pertanyia. Hi ha una s\xc3\xa8rie d'elements caracter\xc3\xadstics dels molins que han donat una fesomia pr\xc3\xb2pia al curs de la riera de Merl\xc3\xa8s: la reclosa, que antigament era constru\xc3\xafda amb una paret de roques aguantada per troncs; el canal que desviava l'aigua de la riera cap a la bassa, i des de la bassa sortia el rec que portava l'aigua fins al mol\xc3\xad quan calia accionar-lo per moldre.\n_START_SECTION_\nAgricultura i ramaderia\n_START_PARAGRAPH_\nLa poblaci\xc3\xb3 de la vall de Merl\xc3\xa8s ha viscut tradicionalment de la ramaderia i l'agricultura. Els tipus de conreus que s'hi poden trobar depenen de la topografia del terreny i de les condicions clim\xc3\xa0tiques, amb dos sectors que podem diferenciar: El sector baix i mitj\xc3\xa0, que va des de la desembocadura al Llobregat, als l\xc3\xadmits de terme entre Puig-reig (Bergued\xc3\xa0) i Gai\xc3\xa0 (Bages), fins a arribar al pla de Santa Maria de Salselles, al terme de Borred\xc3\xa0. En aquest territori, all\xc3\xa0 on la vall s'eixampla i a prop de les grans masies encara habitades, s'hi poden trobar camps on es cultiven cereals com l'ordi o el blat, intercalat tamb\xc3\xa9 amb algun camp de farratge per al bestiar._NEWLINE_All\xc3\xa0 on el terreny comen\xc3\xa7a a agafar m\xc3\xa9s al\xc3\xa7ada, m\xc3\xa9s amunt de Salselles i fins als Rasos de Tubau, el que predomina s\xc3\xb3n els camps de farratge, que proporcionen aliment per a les explotacions ramaderes de la zona."